
చెన్నై: రజినీకాంత్ రాజకీయ ప్రవేశం చేస్తారా లేదా అన్న ప్రశ్న ప్రస్తుతం అందరి మదినీ తొలిచేస్తోంది. అభిమానులతో ఫొటోసెషన్ సందర్భంగా ఆయన చేసిన రాజకీయ వ్యాఖ్యలు, ఆ తరువాత రాజకీయ నేతలతో సమావేశాలు వంటి సంఘటనల నేపథ్యంలో రజినీకాంత్ రాజకీయాల్లోకి రావడం ఖాయమేనని అందరూ భావిస్తున్నారు. అయితే రజినీ మాత్రం ఇంకా రాజకీయ ప్రవేశంపై సందిగ్ధంలోనే ఉన్నట్లు తెలుస్తోంది. అందుకు ఆయన కుటుంబీకులూ ఒక కారణమని కోలీవుడ్లో ప్రచారం జరుగుతోంది. సింగపూర్లో కిడ్నీ చికిత్స చేయించుకున్నప్పటి నుంచి రజినీకాంత్ ఆరోగ్యం అంతంతమాత్రంగానే ఉంటోంది. ప్రస్తుతం వైద్య పరీక్షల కోసమే ఆయన అమెరికా వెళ్లినట్లు తెలుస్తోంది. ఇలాంటి పరిస్థితుల్లో ఆయన రాజకీయాల్లోకి వస్తే తీవ్ర మానసిక ఒత్తిడి ఎదుర్కోవాల్సి ఉంటుందని, ఇది ఆయన ఆరోగ్యంపై ప్రభావం చూపుతుందని కుటుంబీకులు ఆందోళన చెందుతున్నట్లు సమాచారం. అందుకే వారు రాజకీయాల్లోకి వద్దని సూచిస్తున్నట్లు తెలిసింది. అయితే రజినీ చిన్న కుమార్తె సౌందర్య మాత్రం ‘నాన్న ఏ నిర్ణయం తీసుకున్నా మా మద్దతు ఉంటుంది’ అని పేర్కొన్నారు.

chennai: rajineekant rajakeeya pravesam chestara leda anna prasna prastutam andari madinee tolichestondi. abhimaanulatho photosession sandarbhamgaa aayana chesina rajakeeya vyaakhyalu, aa taruvaata rajakeeya nethalatho samavesalu vanti sanghatanala nepathyamlo rajineekant rajakeeyaalloki ravadam khayamenani andaruu bhaavistunnaaru. ayithe rajinee maatram inka rajakeeya pravesampai sandigdhamlone unnatlu telustondi. anduku aayana kutumbeekuluu oka kaaranamani kolivudlo prachaaram jarugutondi. singapurlo kidni chikitsa cheyinchukunnappati nunchi rajineekant aarogyam antantamaatramgaane untondi. prastutam vaidya pareekshala kosame aayana america vellinatlu telustondi. ilanti paristhitullo aayana rajakeeyaalloki vaste teevra maanasika ottidi edurkovalsi untundani, idhi aayana aarogyampai prabhaavam chuuputundani kutumbeekulu aandolana chendutunnatlu samacharam. anduke vaaru rajakeeyaalloki vaddani suuchistunnatlu telisindi. ayithe rajinee chinna kumarte soundarya maatram ‘naanna e nirnayam teesukunna maa maddatu untundi’ ani perkonnaru.